དེ་བཞིན་འཛམ་གླིང་འདིའི་ནང་གདུལ་བྱ་སོ་སོའི་ཁམས་དང་མོས་པར་འཚམས་པའི་ཆོས་ལུགས་འདྲ་མིན་དང་།དེ་མཚུངས་ལྟ་གྲུབ་འདྲ་མིན་ཡོད་པའི་དབར་ཆོས་ལུགས་ཀྱི་མིང་ཐོག་ནས་རྙོག་གྲ་དང་མི་གསོད་ཁྲག་སྦྱོར་ཡོང་བཞིན་པ་དག་ནི་ཆོས་ལུགས་སོ་སོའི་བསླབ་བྱ་ལས་འགལ་བས།ཆོས་ལུགས་དང་ལྟ་གྲུབ་མི་འདྲ་བ་རྣམས་ཕན་ཚུན་མཐུན་འབྲེལ་དག་སྣང་སྦྱོང་ཐབས་གནང་རྒྱུའི་ཐུགས་བསྐྱེད་དམ་བཅའ་མཛད་བཞེས་གནང་བ་བཞིན་སྐུ་ངལ་དུ་མ་ཁྱད་དུ་བསད་དེ་འཛམ་གླིང་ནང་གི་ཆོས་ལུགས་ཚང་མའི་དབུ་འཁྲིད་དང་མཇལ་འཕྲད་ཚོགས་འདུ་གནང་རྒྱུ།ལྷག་པར་༸མགོན་པོ་མཆོག་ནས་ཐུགས་འགན་བཞེས་ཏེ་རྒྱ་གར་ནང་གི་ཆོས་ལུགས་ཁག་གི་བླ་ཆེན་རྣམ་པའི་ལོ་རྒྱུས་རང་བཞིན་ལྡན་པའི་འདུ་འཛོམས་ཆེན་པོ་ཞིག་བསྐྱངས་པ་སོགས་ཆོས་ལུགས་ཁག་ནང་ཁུལ་མཐུན་འབྲེལ་ཡོང་ཐབས་ཀྱི་མཛད་འཕྲིན་སྐྱོང་བཞིན་པའི་གྲུབ་འབྲས་རླབས་པོ་ཆེར་ཀུན་གྱིས་བསྔགས་བརྗོད་ཀྱི་མེ་ཏོག་འཐོར་བཞིན་ཡོད།